钦定古今图书集成/明伦汇编/官常典/第789卷 > 赵君锡
## 钦定古今图书集成/明伦汇编/官常典/第789卷 > 赵君锡

按《宋史赵安仁传》：“安仁子良规。良规子君锡，字无愧，
性至孝。母亡，事父，良规不违左右，夜则寝于傍，凡衾
裯薄厚，衣服寒温，药石精粗，饮食旨否，栉发翦爪，整
冠结带，如内则所载者无不亲之。及登进士第，以亲
故不愿仕。良规每出，必扶掖上下，至杂立仆御中。尝从谒文彦博，彦博异其容止，问而知之，语诸子，令视”
以为法。良规没，调知武强县，知韩琦大名幕府。彦博
及吴充在枢筦，更荐之，为检校吏房文字，徙知大宗
正丞，加秘阁校理，改宗正丞。时增诸宗院讲书教授
官，而逐院自备缗钱为月馈，贫者或不能以时致，宗
师辄移文督取。君锡言：“国家养天下士于太学，尚不
较其费，安有教育宗室令自行束修”之理，诏悉从官
给。历开封府推官。元祐初，迁司勋右司郎中、太常少
卿，擢给事中。论蔡确、章惇有罪，不宜复职，大河不可
轻议东回，请亟罢修河司，以省邦费，宽民力。苏轼出
知杭州，君锡言：“轼之文，追攀《六经》，蹈藉班、马，知无不
言，壬人畏惮，为之消缩，公论倚重，隐如长城。今飘然
去国，邪党必谓朝廷稍厌直臣，且将乘隙复进，实系
消长之机。不若留之在朝，用其善言则天下蒙福，听
其谠论则圣心开益，行其诏令则四方风动，为利博
矣。”进刑部侍郎、枢密都承旨，拜御史中丞。即上疏劝
哲宗亲讲学，广谘问，为躬政之渐。君锡素有志行，后
随人低昂，无大建明。初称苏轼之贤，遇贾易劾轼题
诗怨谤，即继言轼负恩怀逆，无礼先帝，愿亟正其罪。
宣仁后览之，不悦曰：“君锡全无执守。”复以吏部侍郎、
天章阁待制知郑、陈、澶三州、河南府，徙应天。因清明
出郊，具奠谒杜衍、张昪、张方平、赵概、王尧臣、蔡抗、蔡
挺之，茔邀七家子孙陪祭于侧，时人传其风义。绍圣
中，贬少府少监、分司南京。卒，年七十七。绍兴六年，赠
徽猷阁直学士。